b'\n_START_ARTICLE_\nCamille Chamoun\n_START_SECTION_\nAnii de tinere\xc8\x9be \xc8\x99i studii\n_START_PARAGRAPH_\nCamille Nimr Chamoun s-a n\xc4\x83scut \xc3\xaen anul 1900 \xc3\xaen or\xc4\x83\xc8\x99elul Dir al Kamar din Mun\xc8\x9bii Liban, \xc3\xaentr-o familie proeminent\xc4\x83 din comunitatea cre\xc8\x99tin\xc4\x83 siro-maronit\xc4\x83. Un unchi al s\xc4\x83u, Auguste Adib Pa\xc8\x99a, a fost de dou\xc4\x83 ori prim-ministru al Libanului._NEWLINE_Chamoun a \xc3\xaenv\xc4\x83\xc8\x9bat \xc8\x99i a f\xc4\x83cut studiile elementare \xc8\x99i liceale la \xc8\x98coala catolic\xc4\x83 a c\xc4\x83lug\xc4\x83rilor mari\xc8\x99ti (les fr\xc3\xa8res Maristes) la Beirut. A fost silit, \xc3\xaens\xc4\x83, s\xc4\x83 \xc3\xaentrerup\xc4\x83 \xc8\x99coala \xc3\xaen urma izbucnirii Primului R\xc4\x83zboi Mondial, c\xc3\xa2nd toat\xc4\x83 familia sa a fost deportat\xc4\x83 \xc3\xaen anul 1916 de c\xc4\x83tre autorit\xc4\x83\xc8\x9bile otomane la Kir \xc8\x98ehir, \xc3\xaen Anatolia.    _NEWLINE_\xc3\x8entors f\xc4\x83r\xc4\x83 resurse \xc3\xaen patrie la 6 ianuarie 1919 s-a angajat, de nevoie, ca func\xc8\x9bionar al Serviciului otoman al Datoriilor publice, care era \xc3\xaen curs de lichidare. A demisionat sc\xc3\xa2rbit dup\xc4\x83 cinci luni \xc8\x99i s-a \xc3\xaenscris la facultatea de drept a Universit\xc4\x83\xc8\x9bii Saint Joseph din Beirut. A terminat str\xc4\x83lucit licen\xc8\x9ba \xc3\xaen anul 1923, fiind admis \xc3\xaen baroul de avoca\xc8\x9bi \xc3\xaen anul urm\xc4\x83tor 1924._NEWLINE_\xc3\x8en 1922 a lucrat o vreme la Biblioteca na\xc8\x9bional\xc4\x83 a Libanului, la a c\xc4\x83rei reorganizare a luat o parte activ\xc4\x83. Paralel cu activitatea avoca\xc8\x9bial\xc4\x83, Chamoun a \xc3\xaenceput s\xc4\x83 scrie \xc3\xaen presa francofon\xc4\x83 din Beirut articole \xc3\xaen domeniile juridic \xc8\x99i economic. Fiind remarcat de redactorul \xc8\x99ef al ziarului cotidian Le R\xc3\xa9veil, a devenit un colaborator permanent al acestuia. Articolele editoriale pe care le-a scris, \xc8\x99i care au fost ulterior publicate \xc3\xaen volum \xc3\xaen anii 1980, erau scrise \xc3\xaentr un stil curat \xc8\x99i concis.\n_START_SECTION_\nCariera politic\xc4\x83 - deputat \xc8\x99i ministru sub regimul mandatar francez\n_START_PARAGRAPH_\n\xc3\x8en 1934, a fost ales pentru \xc3\xaent\xc3\xa2ia dat\xc4\x83 \xc3\xaen Adunarea Na\xc8\x9bional\xc4\x83 a Libanului ca deputat din partea regiunii natale a Muntelui Liban, care reprezenta fieful s\xc4\x83u electoral. A fost reales deputat \xc8\x99i \xc3\xaen anii 1937 \xc8\x99i 1943._NEWLINE_\xc3\x8en anul 1930 el s-a c\xc4\x83s\xc4\x83torit cu Zalfa Thabet._NEWLINE_\xc3\x8en anul 1937 Chamoun a fost numit ministru de finan\xc8\x9be \xc8\x99i al lucr\xc4\x83rilor publice din guvernul libanez._NEWLINE_\xc3\x8en acea perioad\xc4\x83 \xc3\xaempreun\xc4\x83 cu liderul druz, Madjid Arslan, \xc8\x99i cu liderii cre\xc8\x99tini Hamid Frangieh \xc8\x99i Bichara Al Khouri a \xc3\xaenfiin\xc8\x9bat Blocul Constitu\xc8\x9bional care s-a identificat cu mi\xc8\x99carea na\xc8\x9bional\xc4\x83 arab\xc4\x83, c\xc4\x83ut\xc3\xa2nd o \xc3\xaen\xc8\x9belegere cu comunit\xc4\x83\xc8\x9bile musulmane._NEWLINE_\xc3\x8entre anii 1943-1944 a fost ministru de interne._NEWLINE_Din cauza politicii sale \xc3\xaen favoarea ob\xc8\x9binerii independen\xc8\x9bei fa\xc8\x9b\xc4\x83 de Fran\xc8\x9ba, la 11 noiembrie 1943 Chamoun a fost arestat de autorit\xc4\x83\xc8\x9bile coloniale franceze \xc8\x99i de\xc8\x9binut vreme de 11 zile \xc3\xaen Castelul Rashaia, \xc3\xaempreun\xc4\x83 cu al\xc8\x9bi doi lideri libanezi, B\xc3\xa9chara el-Khoury \xc8\x99i Riad Solh. Dup\xc4\x83 numeroase proteste publice, ei au fost elibera\xc8\x9bi la 22 noiembrie 1943. Aceast\xc4\x83 dat\xc4\x83 a fost ulterior proclamat\xc4\x83 Ziua Independen\xc8\x9bei a Libanului.\n_START_SECTION_\n\xc3\x8en Libanul independent. Pre\xc8\x99edinte al Republicii 1952-1958\n_START_PARAGRAPH_\n\xc3\x8en anul 1944 Chamoun a fost trimis ca ambasador al Libanului la Londra, iar \xc3\xaentre 1945-1948 \xc8\x99i-a reprezentat \xc8\x9bara la O.N.U.. \xc3\x8en anii 1947 \xc8\x99i 1951 el a fost iar\xc4\x83\xc8\x99i reales \xc3\xaen Adunarea Na\xc8\x9bional\xc4\x83._NEWLINE_\xc3\x8en anul 1952 Camille Chamoun s-a num\xc4\x83rat printre personalit\xc4\x83\xc8\x9bile politice care au avut o influen\xc8\x9b\xc4\x83 cov\xc3\xa2r\xc8\x99itoare \xc3\xaen \xc3\xaenl\xc4\x83turarea de la putere a pre\xc8\x99edintelui Bichara al Khouri. \xc3\x8en cele din urma el \xc3\xaensu\xc8\x99i a fost ales ca succesor al lui Al Khouri la pre\xc8\x99edin\xc8\x9bia Libanului. \xc3\x8en timpul guvern\xc4\x83rii sale, Chamoun s-a \xc3\xaendep\xc4\x83rtat de grup\xc4\x83rile politice care l-au adus la putere, care cereau modific\xc4\x83ri constitu\xc8\x9bionale \xc8\x99i alocarea mai multor resurse popula\xc8\x9biei necre\xc8\x99tine, adic\xc4\x83 musulmanilor \xc8\x99i druzilor din \xc8\x9bar\xc4\x83._NEWLINE_Chamoun a adoptat o politica pro-occidental\xc4\x83 \xc8\x99i a \xc3\xaent\xc4\x83rit leg\xc4\x83turile Libanului mai cu seam\xc4\x83 cu regimurile conservatoare din regiune: monarhiile hashemite din Irak \xc8\x99i Iordania, precum \xc8\x99i cu Turcia \xc8\x99i \xc8\x9b\xc4\x83rile din Peninsula Arabic\xc4\x83, \xc3\xaen detrimentul regimurilor militare \xc8\x99i \xe2\x80\x9erevolu\xc8\x9bionare\xe2\x80\x9d din Egipt \xc8\x99i Siria._NEWLINE_\xc3\x8en ultimii doi ani ai mandatului s\xc4\x83u ca pre\xc8\x99edinte s-au ascu\xc8\x9bit \xc3\xaen Liban tensiunile dintre comunit\xc4\x83\xc8\x9bile religioase, pe fondul unor factori interni si al unor transform\xc4\x83ri politice pe arena Orientului Mijlociu. Politica panarabist\xc4\x83 \xc8\x99i antioccidental\xc4\x83 a pre\xc8\x99edintelui egiptean Gamal Abdel Nasser a contribuit la a\xc8\x9b\xc3\xa2\xc8\x9barea confrunt\xc4\x83rilor inter- confesionale din Liban. Chamoun \xc3\xaensu\xc8\x99i a contribuit la cre\xc8\x99terea animozit\xc4\x83\xc8\x9bilor prin \xc3\xaencerc\xc4\x83rile sale de a modifica Constitu\xc8\x9bia pentru a fi ales \xc3\xaenc\xc4\x83 o dat\xc4\x83 ca pre\xc8\x99edinte.\n_START_SECTION_\nR\xc4\x83zboiul civil din 1958\n_START_PARAGRAPH_\n\xc3\x8en mai 1958 Libanul a c\xc4\x83zut prad\xc4\x83 r\xc4\x83zboiului civil, iar Chamoun s-a v\xc4\x83zut nevoit s\xc4\x83 apeleze la ajutorul \xc8\x9b\xc4\x83rilor occidentale \xc3\xaen frunte cu Statele Unite. O parte din ajutorul primit a constat \xc3\xaen arme transferate \xc3\xaen Liban de pe teritoriul Israelului. _NEWLINE_Vreme de o lun\xc4\x83 un avion iranian de tip Dakota a transportat \xc3\xaen Liban arme \xc8\x99i muni\xc8\x9bii din prada de r\xc4\x83zboi a Israelului din R\xc4\x83zboiul din Sinai, decol\xc3\xa2nd de fiecare dat\xc4\x83 de la baza aeriana israelian\xc4\x83 Tel Nof._NEWLINE_Statele Unite a intervenit \xc3\xaen conflict \xc8\x99i \xc3\xaen mod direct, prin trimiterea de unit\xc4\x83\xc8\x9bi de desant care au debarcat pe coasta Libanului \xc8\x99i a c\xc4\x83ror prezen\xc8\x9b\xc4\x83 a silit taberele rivale s\xc4\x83 ajung\xc4\x83 la un compromis. Acordul dintre p\xc4\x83r\xc8\x9bi a inclus sf\xc3\xa2r\xc8\x99itul pre\xc8\x99edin\xc8\x9biei lui Camille Chamoun \xc8\x99i alegerea \xc3\xaen locul acestuia a generalului Fouad Chehab, care p\xc3\xa2n\xc4\x83 atunci era comandantul armatei libaneze._NEWLINE_Dup\xc4\x83 \xc3\xaencheierea mandatului s\xc4\x83u ca pre\xc8\x99edinte, Chamoun a p\xc4\x83r\xc4\x83sit pentru o vreme via\xc8\x9ba politic\xc4\x83.\n_START_SECTION_\nLider al Partidului Na\xc8\x9bional Liberal\n_START_PARAGRAPH_\nLa \xc3\xaenceputul anilor 1960 el a revenit pe scen\xc4\x83, \xc3\xaenfiin\xc8\x9b\xc3\xa2nd Partidul Na\xc8\x9bional Liberal pe care l-a condus p\xc3\xa2n\xc4\x83 \xc3\xaen anul 1985. Partidul s\xc4\x83u a ap\xc4\x83rat cu t\xc4\x83rie interesele popula\xc8\x9biei cre\xc8\x99tine maronite din Liban._NEWLINE_La \xc3\xaenceputul celui de al Doliea R\xc4\x83zboi Civil din Liban Chamoun a de\xc8\x9binut func\xc8\x9bia de ministru de interne \xc8\x99i a devenit m\xc3\xa2na dreapt\xc4\x83 a pre\xc8\x99edintelui Sule\xd7\x9fman Frangieh. De asemenea, la fel ca alte tabere politice, Chamoun a \xc3\xaentemeiat o for\xc8\x9b\xc4\x83 paramilitar\xc4\x83 a partidului s\xc4\x83u, denumit\xc4\x83 \xe2\x80\x9eTigrii libanezi\xe2\x80\x9d sub conducerea fiului s\xc4\x83u Danny Chamoun. Chamoun \xc8\x99i fiul s\xc4\x83u au men\xc8\x9binut \xc3\xaen aceasta perioad\xc4\x83 contacte \xc8\x99i cu Israelul, de la care au primit asisten\xc8\x9b\xc4\x83 militar\xc4\x83 \xc8\x99i civil\xc4\x83._NEWLINE_El a efectuat o dat\xc4\x83 o vizit\xc4\x83 nocturn\xc4\x83 secret\xc4\x83 \xc8\x99i rapid\xc4\x83 \xc3\xaen Israel, cu care ocazie l-a \xc3\xaent\xc3\xa2lnit pe premierul israelian Menahem Beghin \xc8\x99i a vizitat Ora\xc8\x99ul Vechi al Ierusalimului._NEWLINE_\xe2\x80\x9eTigrii libanezi\xe2\x80\x9d ai Partidului Na\xc8\x9bional Liberal, opu\xc8\x99i cu \xc3\xaenver\xc8\x99unare prezen\xc8\x9bei militare \xc8\x99i influen\xc8\x9bei regimului baasist al Siriei \xc3\xaen \xc8\x9bar\xc4\x83, au reprezentat un factor \xc3\xaensemnat \xc3\xaen cadrul for\xc8\x9belor \xc3\xaenarmate ale cre\xc8\x99tinilor din Liban, p\xc3\xa2n\xc4\x83 ce au fost neutralizate \xc8\x99i desfiin\xc8\x9bate din punct de vedere militar \xc3\xaen iulie 1980 de c\xc4\x83tre Falangele libaneze sub comanda lui Bechir Djemayel. Chamoun a fost nevoit s\xc4\x83 accepte lichidarea for\xc8\x9bei armate a taberei sale \xc8\x99i s\xc4\x83 consimt\xc4\x83 la continuarea cooper\xc4\x83rii politice cu Bechir Djemayel._NEWLINE_Dup\xc4\x83 asasinarea acestuia din urm\xc4\x83 \xc3\xaen 1982 Chamoun a c\xc3\xa2nt\xc4\x83rit posibilitatea de a candida la succesiunea acestuia la pre\xc8\x99edin\xc8\x9bia Libanului, dar a renun\xc8\x9bat, dup\xc4\x83 unele surse, deoarece nu ar fi fost agreat de c\xc4\x83tre Israel, ale c\xc4\x83rui for\xc8\x9be invadaser\xc4\x83 \xc3\xaen acea vreme Libanul \xc3\xaen cadrul luptei contra Organiza\xc8\x9biei pentru Eliberare a Palestinei care \xc3\xae\xc8\x99i avea cartierele generale \xc8\x99i o bun\xc4\x83 parte a for\xc8\x9belor \xc3\xaen Liban. \xc3\x8en cele din urm\xc4\x83 a fost ales ca pre\xc8\x99edinte un frate al pre\xc8\x99edintelui asasinat, Amin Djemayel, iar \xc3\xaen 1984 Camille Chamoun s-a al\xc4\x83turat guvernului ca vicepremier, dup\xc4\x83 anularea acordului de \xc3\xaen\xc8\x9belegeri dintre Israel \xc8\x99i Liban. El a \xc3\xaendeplinit aceast\xc4\x83 func\xc8\x9bie p\xc3\xa2n\xc4\x83 \xc3\xaen ziua decesului s\xc4\x83u \xc3\xaen urma unui infarct miocardic \xc3\xaen anul 1987._NEWLINE_A l\xc4\x83sat \xc3\xaen urma sa doi fii, Danny Chamoun, care a fost asasinat \xc3\xaempreun\xc4\x83 cu so\xc8\x9bia \xc8\x99i doi dintre copiii s\xc4\x83i \xc3\xaen anul 1990, \xc8\x99i Dori Chamoun.'